
Hőcserélő porozitási együtthatóinak mérése, és hűtőrendszer szimulációja
Kutatásom célja az Arrabona Racing Team által használt hűtőmagok porozitási együtthatóinak meghatározása, ennek segítségével CFD szimulációba való megbízható beintegrálásuk.
Az ART-09 a sikerek ellenére is hordozott magában olyan hibákat, melyek az autó teljesítményének rovására mentek. Ilyen probléma volt a hűtőrendszer alulműködése, mely többek között a szimulációs módszer kiforratlanságának is köszönhető. Dolgozatom témájául ennek a hiányosságnak az orvosolását választottam.
Áramlástani szimulációknál kiemelkedően fontos a falak menti áramlás meghatározása, emiatt elengedhetetlen a jó turbulencia modell, és az ehhez megfelelő határréteg háló felvétele.
Ez egy hűtőmag esetén kivitelezhetetlenül nagyszámú cellát tenne szükségessé, így a reális bemodellezés nem lehetséges. A Siemens Star CCM+ ezt a hűtő tömb porózus régióval való helyettesítésével oldja meg, azonban a plauzibilis eredményhez esszenciális ennek az elemnek a pontos definiálása.
Ehhez szükséges a porozitási együtthatók meghatározása. A mérés gyakorlati célja a hűtőmag két oldala közt fellépő statikus nyomásesés levegő áramlási sebesség függvényében történő meghatározása. Ezek a pontok egy másodfokú görbével interpolálhatók, melynek másodfokú együtthatójának és lineáris tagjának a hűtőmag vastagságával vett hányadosa a Siemens Star CCM+ számára szükséges két paraméter.
A felvázolt méréshez egy szélcsatorna készült 160 mm belső átmérővel, és mintegy 4 méter hosszal. A hűtőmag két oldalán négy-négy mintavételezési pontból álló mérőperem helyezkedett el a nyomáskülönbség meghatározására, a csatorna végén pedig egy termikus anemométer segítségével mértük az aktuális légsebességet. Két ventilátor felhasználásával 5 mérési pontot tudtunk felvenni 3 és 15 m/s között.
A mérés kiértékelése után a porozitási tényezők szimulációba való beillesztése következett, melynek eredménye megegyezett a kimért értékek alapján elvárhatóval.



